
Každý štvrtý mladý vidí potenciál Slovenska, no chýba mu spoločná vízia
Impact Summit #nextgen hľadá 10 mladých ľudí, ktorí majú odvahu meniť krajinu
Bratislava, 22. september 2026 – Sebavedomie nezačína presvedčením, že všetko je v poriadku, ale ochotou niečo urobiť. Práve takýto postoj sa v dátach ukazuje pri mladšej generácii. Potvrdzuje to prieskum agentúry Ipsos pre Impact Summit. Nadácia Pontis preto otvára druhý ročník programu Impact Summit #nextgen pre mladých s odvahou meniť Slovensko. 
Každý štvrtý mladý človek tvrdí, že pri pohľade na budúcnosť Slovenska vidí potenciál, no chýba mu spoločná vízia. Vyplýva to z reprezentatívneho prieskumu Nové sebavedomie 2026* agentúry Ipsos pre Impact Summit.

Podľa prieskumu sú mladí aktívni – viac ako polovica z nich sa snaží robiť zmeny vo svojom okolí, aj keď sú iba malé. Dáta zároveň naznačujú, že mladí dospelí veria v silu jednotlivca. Iba 15 % z nich sa stotožňuje s tvrdením, že ich hlas veľa nezmení.

„Mladšia generácia nám v dátach ukazuje dôležitú kombináciu. Menej podlieha pocitu bezmocnosti a zároveň sa pýta, kam ako krajina smerujeme. Práve takúto odvahu k aktérstvu chceme podporovať. Program #nextgen vytvára mladým ľuďom priestor na prepájanie, diskusiu a aktívne zapájanie sa do diania už dnes, nie až niekedy neskôr v budúcnosti,“ hovorí Martina Kolesárová, výkonná riaditeľka Nadácie Pontis.

Odvaha k aktérstvu je aj jedným z rozmerov témy tohtoročného Impact Summitu Nové sebavedomie. „Nadácia Pontis ju nevníma ako psychologickú vlastnosť, ale ako schopnosť jednotlivcov, komunít, firiem a inštitúcií rozhodovať sa, konať a aktívne spoluvytvárať zmenu,“ doplnila Martina Kolesárová. Summit otvorí aj otázky zdravého vlastenectva a schopnosti krajiny vyrovnať sa s vlastnou minulosťou.

Program Impact Summit #nextgen, ktorý je súčasťou podujatia, je určený aktívnym ľuďom vo veku 18 až 35 rokov z rôznych oblastí a regiónov Slovenska. Nadácia Pontis z prihlásených vyberie 10 účastníkov a účastníčok, ktorým ponúkne príležitosť stretnúť sa s inšpiratívnymi osobnosťami, priestor na sieťovanie, možnosť byť súčasťou rozvíjajúcej sa aktívnej alumni komunity a účasť na Impact Summite 2026. Ten sa uskutoční 3. decembra v Bratislave.

Medzi hosťami bude napríklad ľudskoprávna aktivistka Carine Kanimba, ktorá prežila jednu z najhorších genocíd modernej histórie v Rwande. Hovoriť bude o tom, čo človeka vedie konať aj vo chvíli, keď sa zdá, že šanca na úspech je minimálna. Vedecký pohľad na to, ako poznanie a umelá inteligencia menia naše rozhodovanie, prinesie čilský inovátor César Hidalgo. Vo svojej práci sa venuje aj otázke, prečo sú niektoré štáty ekonomicky úspešnejšie ako iné.
Hlasy z celého Slovenska
Mladí, ktorí chcú byť súčasťou generácie zmeny, sa môžu prihlásiť na webe www.isnextgen.sk. Prihlasovanie je otvorené do 19. októbra 2026 a finálová desiatka bude vybraná z najrozmanitejších kútov Slovenska. Aby kilometre neboli prekážkou, pokryje nadácia náklady na ubytovanie a cestovné na Impact Summit 2026 pre účastníkov a účastníčky zo vzdialenejších miest.
„Odvaha meniť Slovensko nemá PSČ. Chceme preto spojiť mladých ľudí z viacerých regiónov a prostredí a dať priestor ich skúsenostiam, nápadom aj pohľadu na budúcnosť krajiny. Rozmanitosť tejto desiatky je pre nás podstatou #nextgen,“ dodáva Petra Luptáková, programová manažérka Impact Summit #nextgen.

*Prieskum pre Impact Summit 2026 pripravila Nadácia Pontis v spolupráci s agentúrou Grayling Slovakia a realizovala ho prostredníctvom Ipsos Instant na reprezentatívnej vzorke 1 000 respondentov z celého Slovenska. Zber dát bol ukončený 27. júla 2026.

Vytvárame silné a zmysluplné spojenia medzi firemným, občianskym a verejným sektorom v našich troch strategických témach – v sociálnych inováciách, vo filantropii a v zodpovednom podnikaní. V nich si budujeme expertízu, prinášame trendy, presadzujeme dlhodobý dopad a inšpirujeme.
 
Kontakt a doplňujúce informácie: 

Veronika Šoltinská, senior PR manažérka, veronika.soltinska@nadaciapontis.sk, +421 908 845 483

